TULLIHALLITUS	
Valvontaosasto/tyt Mika Lopmeri, p.  040 332 2774	
Helsinki	19.2.2004	
		
No	1/950/04
	Oikeusministeriö
Pekka Nurmi, Ylijohtaja
Jukka Lindstedt, Lainsäädäntöneuvos
Rikos- ja prosessioikeuden yksikkö
Eteläesplanadi 10
PL 25, 00023 Valtioneuvosto	
Viite	Oikeusministeriön työryhmämietintö 2003:13 koskien Ihmissalakuljetusta, lapsipornografiaa ja palermon yleissopimuksen lisäpöytäkirjoja.		

			
Asia	Oikeusministeriön 15.1.2004 pyytämä lausunto koskien 31.12.2003 päivätyn Työrymämietinnön 2003:13 lakiehdotuksen osia 1-7 ja vastaavia perusteluosia.		

		
Tullihallituksen valvontaosasto esittää pyydettynä lausuntona kunnioittavasti seuraavaa:
	Laittoman maahantulon järjestämisestä:
Tullihallitus pitäää tärkeänä laittoman maahantulon järjestämistä koskevan rikoslain 8 §:n päivittämistä koskemaan myös Suomen kautta toiseen maahan tapahtuvaa laittoman maahantulon järjestämistä  ja  8 a § törkeän tekomuodon voimaan saattamista sekä lapsipornografiaa koskeven lainsäännösten saattamiseksi vastaamaan kansainvälisiä sopimuksia, johin Suomi on sitoutunut.
Tulli suorittaa sisäasianministeriön määräyksen perusteella ulkomaalaisvalvontaa lasti- ja kalastusalusten sekä pienlentokoneiden osalta eräillä kansainvälisillä pienlentokonekentillä. Rikostutkinnan tullin valvonnassa paljastuneiden rikosten osalta suorittaa kuitenkin PTR-viranomaisten keskinäisestä työnjaon pohjalta poliisi tai rajavartiolaitos. Tullilla on esityksen perusteella riittävät toimivaltuudet suorittaa sille säädetyt tehtävät ja toimenpiteet laittoman maahantulon järjestämisen ehkäisemiseksi. Jos tapauskohtaisesti sovitaan, voi tulli suorittaa yksittäistapauksessa esitutkinnankin. Tullin henkilöstöllä on resurssit ja taito suorittaa esitutkintaa. Sitä suoritetaan jatkuvasti muissa tullirikosasioissa. Tulli suorittaa laittoman maahantulon järjestämisen  esitutkintaa turvaavat toimenpiteet sekä tukee muita viranomaisia suoritettavassa esitutkinnassa. 
Tulli pyrkii suorittamaan tehokasta ulkomaalaisvalvontaa samalla kun se suorittaa tavaravirtojen kontrollia, jossa pyritään ehkäisemään laittomien tavaroiden maahanpääsy. Tällä voidaan turvata laillinen maahantulo ja ennaltaehkäistä laittomat yritykset sekä niiden järjestäminen.
	Sukupuolisiveellisyyttä loukkaavan kuvan levittämisestä:
Rikoslain 17 luvun 18§:ssä säädetään sukupuolisiveyttä loukkaavan kuvan levittämisestä. Esitysluonnoksessa on lain 18§:n kohtaan lisätty maastavienti lisätty erikseen tekomuotona. Tullihallitus tukee tätä, koska se antaa käytännössä paremmat mahdollisuudet puuttua pykälässä tarkoitetun kuvamateriaalin levittämiseen kuljettamalla sitä rajojen yli. Tällöin maastavienti jo sinänsä saadaan kriminalisoitua ja siten siihen päästään puuttumaan tehokkaimmin.
Tullihallitus on voinut kommentoida jo luonnosvaiheessa ollutta työryhmämietintöä, kun laadittiin säännöksiä siveellisyytä loukkavan kuvamateriaalin levittämisestä ja siihen liittyvästä törkeästä tekomuodosta, joka koskee lapsipornografiaa. Tuolloin Tullihallituksen esittämät korjausehdotukset koskien kauttakulun lisäämistä tekotapaluetteloon sekä levittämisen perustekomuodon osalta mainintaa ''muuten levittää'' on toivotulla tavalla sisällytetty ehdotukseen.
Vaikka tullillla on periaatteessa mahdollisuudet valvoa ja tarkastaa sellaista tavaraa tai materiaalia, joka saattaa liittyä Suomen kansallista turvallisuutta tai yhteiskunnan suojelemista turvaavan lainsäädännön valvontaan, on ajoittain ilmennyt näyttöongelmia ja epäyhtenäistä tuomioistuinkäytäntöä sellaisten tullirikosten osalta, johin ei ole liittynyt tavaran kauttakuljettamisen kieltoa. Tällöin on jouduttu operoimaan pelkän maahantuonti- tai maastavientisäännösten perusteella. 
Aina ei ole ollut selvää milloin tavara on tuotu maahan, kun se esimerkiksi on annettu kuljetusyhtiön kuljetettavaksi ja sitä ei vero-oikeudellisesti ole tuotu maahan tai matkustaja on antanut matkalaukun lentoyhtiön kuljettavaksi lentokoneesta toiseen matkustajan jatkaessa kolmanteen maahan. Myös näissä tilanteissa tulisi lapsipornografian sekä muun esityksessä tarkoitetun sukupuolisiveellisyyttä loukkaavan kuvan levittämisen osalta voida puuttua rikosoikeudellisin keinoin. Tältä osin viitaataan esimerkiksi tavaramerkkilain 4 §:n perusteluihin. Koska kyse on rikosoikeudellisesta lainsäädännöstä, Tullihallitus pitää tärkeänä, että eri tekomuodot tulevat tulkintaepäselvyyksien välttämiseksi riittävällä tavalla esille uudessa lainsäädännössä. Tämä on lapsipornografian levittämisen törkeän tekomuotoon liittyvien erityisesti korkeiden rangaistusmaksimeihin liittyvän laajentavan tulkinnan kiellon korostumisen kautta vielä tärkeämpää kuin esimerkiksi edellä tarkoitetun tavaramerkkilain osalta.
Mietinnössä on esitetty telekuuntelumahdollisuus koskemaan törkeää sukupuolisiveelisyyttä loukkaavan lasta esittävän kuvan levittämistä koskevan rikoksen tutkintaan. Televerkossa vastaanotettavien tai lähetettävien viestien sisällön selvittämiseksi ja purkamiseksi rikoksen esitutkinnassa vaaditaan telekuuntelulupa PKL 5a:1 perusteella. Tällainen viesti on mm. sähköpostiviesti. Täten tulisi myös lapsipornografian levittämistä koskevan törkeän tekomuodon selvittämiseksi, rikosta koskevan näytön hankkimiseksi kaikkien tekoon osallisten kohdalla voida mm. selvittää ja purkaa lähetettyjä ja vastaanotettuja sähköposteja lapsipornografian edelleen levittämisen sekä mahdollisten ulkomaan tilausten osalta. Tulli näkee tärkeänä myös puheluiden reaaliaikaisen kuuntelumahdollisuuden olemassaolon rikoksen tehokkaaksi selvittämiseksi, oikea-aikaisen näytönhankinnan turvaamiseksi ja kaikkien epäiltyjen kartoittamiseksi ja kiinnisaamiseksi.
	Eriävästä mielipiteestä:
Tullihallitus pitää tärkeänä demokraattisen yhteiskunnan perusarvoja myös televiestinnän salaisuuden loukkaamattomuuden osalta. Tullihallitus toteaa kuitenkin, että esityksessä tarkoitettu laittoman maahantulon järjestämisen törkeän tekomuodon ehkäiseminen on lain perusteluissa esitetyllä tavalla yksilön ja yhteiskunnan turvallisuuden takaamiseksi perusteltua. 
Huomioon on otettava myös Hallituksen esitys 31/2003 Eduskunnalle keskinäisestä oikeusavusta rikosasioissa Euroopan unioinin jäsenvaltioiden välillä tehdyn yleissopimuksen hyväksymisestä (MLA 2000-sopimus). Tämän sopimuksen perusteella suomalainen viranomainen voisi pyytää suoritettavaksi telekuuntelua oikeusapupyynnön perusteella myös muissa jäsenvaltioissa, silloin kun Suomen oikeusjärjestelmä antaa mahdollisuudet telekuunteluun ja tuomioistuin näin päättää. Jos siis Suomessa paljastuu esityksessä tarkoitettu törkeä rikos voitaisiin rikostutkintaa myös telekuuntelun osalta suoraan jo sopimuksenkin perusteella laajentaa muihinkin jäsenvaltioihin.
Uuden internet-teknologian myötä ovat mahdollistuneet niin sanotut hotcom-puhelut, joita voidaan käyttäää hyödyntäen laajakaistaliittymiä internetin ilmaispalveluina. Tällöin laajakaistaliittymän käyttäjä voi puhua mikrofonin ja kaiuttimien kautta normaaleja äänipuheluita vastaavan laitteiston hallitsevan  rikoskumppaninsa kanssa reaaliaikaisesti. Sen erottamiseksi mikä on tällainen hotcom-puhelu, mikä normaali äänipuhelu, mikä sähköposti, mikä tekstiviesti ei viranomaisille ole kohtuudella mahdollista teleliikennettä analysoimalla. Kuitenkin viestinnän purkaminen saattaa muodostua oleelliseksi näytöksi rikosprosessissa. 
Sähköposti, internetin keskusteluryhmät ja www-sivustot ovat lienee tyypillisimmät tavat välittää ja tilata lapsipornografiamateriaalia. Tullin tutkimassa ja paljastamassa muussa järjestäytyneessä rikollisuudessa käytetään  rikoksen tekemisessä ja laittomien aineiden maahantuonnin järjestämisessä myös muita viestinän muotoja. Lapsipornografian osalta voidaan kuvitella, että vaikka itse materiaali välitettäisiin verkossa ulkomailta, voitaisiin itse tilaus suorittaa myös puhelimitse.
Jos lapsipornografiaa hankkimaan ja välittämään järjestäytyneiden keskuudessa selviäisi, että viranomaiset voivat tarkkailla ja purkaa näiden rikoksien selvittämiseksi vain tietyntyyppistä viestiliikennettä, on luonnollisesti pelättävissä, että rikoksen tekemisessä, esimerkiksi materiaalia tilattaessa siirryttäisiin käyttämään sellaista viestintää, johon pakkokeino ei ulottuisi. Tämä johtaisi rikosten selvittämisen vaikeutumiseen. Tämän vuoksi ja siksi, että pakkokeinolaki on viestintäteknologian nopean kehityksen vuoksi muutenkin vaikea pitää ajantasalla soveltumaan kulloiseenkin uuteen viestintämuotoon, katsotaan Tullihallituksessa, että ei ole tarpeen tehdä myöskään lapsipornografian levittämisen törkeän tekomuodon osalta eroa sähköpostiviestin ja muun viestiliikenteen välillä säädettäessä telekuunteluoikeutta tällaisen rikoksen selvittämiseksi.
Pakkokeinolain 5 a:7:ssä sädetään, että tuomioistuin voi liittää telekuuntelulupaan myös muita rajoituksia ja ehtoja. Tuomioistuimet voivat siis yksittäistapauksessa tapauskohtaisesti rajoittaa telekuunteluluvan koskemaan vain sähköpostiviestejä, jos katsoivat pakkokeinon käytön tältä osin olevan riittävän laajaa. 

Valvontapäällikkö
(valvontaosaston johtajan sijaisena)	Lauri Ervola	

Tutkintapäällikkö 	

Esko Hirvonen